5
Dombake Ananke myesan a bisa ma lyakat kitab ralulukke
1 +Lemade katos Amam Lanke ma tyaklulw ti wasi kader mahareta mamin ti kader mahareta desikre kditlalanke, ma sima wanke kkyumak kitab ralulukke. Kitab raluluk desike rkesy tunare dum ti keta o krala, ode rlatan metraike itw ti ma ksyegel eta kitab raluluk desy. 2 Ode katos Hulasokwe wasi nyaso manosy laitke it ma malkyakaw i a ksyalik, ma yatela de byohe, “Ese byer o tyahal ma bisa ma syisik metrai ralatan ti kitab raluluk desy de? Ode ese byer o tyahal ma bisa ma lyakat kitab raluluk desy de?”
3 Biar ma nam mamin ti wen sra eras Hulasokwe imin tike, ta nam mamin lasmyerke khaha ne, dete lemamo nam mamin ti lasmyerke krala nekre dakun, neke lema it a bisa ma lyakat yal kitab raluluk desike ma yatos kisike. 4 Lemadendye kswer ma kisalsal, kali lema irkye it a byer o tyahal ma lyakat kitab raluluk desy ma yatos kisike. 5 +Keskyede iry dehean-ru a kresi enaat manety lulw desikre it a tyanuk ma yaw de byohe, “Kete mswer! De matos, iry mambrebat maola singake I ne. I neke yosy a klolan Yehudake. Ode I neke raja Daud tesnwo natu I dakun. Ode I neke yala yal iry masorw Iare de. Ode I ne byer o tyahal ma syisik metrai deitw ranal ma rasegel eta kitab raluluk desy, ma bisa ma lyakat kitab desy.”
6 +Dendye katos Dombake Ananke ma imdiry ti kader mahareta desikre kditlanke, ode heal lan deat desike, rtabal iry manety lulw desikre mumu neke, rkoal eta Dombake Anan desy. Ode katos Dombake Anan desike mo, yola ne rtabahunw I de. Ode Dombake Anan desike sorsoruke itw, ode matake itw dakun. Neke klyosu ohe, Hulasokwe yaso Memeanke kamalkyauke mumu* ma kyorw ei lasmyerke khaha ne mumu ma desy.
7 Ode Dombake Anan desike mya ma yal kitab raluluk desy, toha Iry mataklulw ti kader mahareta mamin kditlan desy sima wanke. 8 +Kyoat Dombake Anan desike inal kitab raluluk desy bonyo, heal lan deat desike ror iry dehean-ru a kresi enaat manety lulw desikre, rsakitil ti Dombake Anan desike wasi lulululw ne, ma rou ti I. Desikeo it o it neke rkumak gambus-are, ode taw a blyawan kunkunire, ma kbyenw ti natke kduduhan mahon a mtelaske.† Ma nat desikre kduduhanare klyosu ohe, iry matohakare wait sambayanare desy.‡ 9 +Ode iry desikre raora inaora harharkwe it ma rbohe,
“Oi neke mbwer o mtwahal ma
mal kitab raluluk desy,
ode mswisik metrai-nare ba,
kali Oi neke rtabahunw a O,
ma laramkwe ne kilitan eta irire ti Hulasokwe ne.
Ma iry desikre, sir ne dum a rosy a klolan nekre mumu,
ode dum a rosy a negara-nare mumu,
ode dum a rosy a bangsa-nare mumu,
ode dum a rosy a tel salno salik nekre mumu dakun,
ma laramkwe ne kisos wait lim o sal ba ne,
ma iry desikre Hulasokwe wasi iry a sir de.
10 +Ode Oi ne milik iry desikre,
ma mala sir ma rola wasimw bangsake it,
ode mbwitil sir ma rbaa klen ti irkye yor Hulasokwe,
ode mbwitil sir ma ana rhareta kola raja-nare ti lasmyerke khaha ne.”
11 +Maktei o katos ode ktwomolu tel ribunke toha Hulasokwe wasi nyaso manosy laitke, ma rma ma rkoal eta kader mahareta desy, ror heal lan deat desy, rtabal iry dehean-ru a kresi enaat manety lulw desikre dakun. Sir ne mumu neke, ribun ratut sir a ksyalik ma lema taki tal aryaritke elik. 12 Ode telatare lan ma raora ode rleru ma rbohe,
“Dombake Anan ratabahunw a I desike byer o tyahal,
ma haretke mumu ne kimin a I,
ode malolkye mumu ne kimin a I,
ode hehei lulw o lyakwe mumu ne kimin a I,
ode malkyakakwe mumu ne kimin a I dakun.
Dendye I neke byer o tyahal ma irire ralan I, ode rleru Anike.”
13 Maktei o ktwomolu huruk ma iry o heal o ail o manu ribun mamin ti wen sra eraske, ode mamin ti lasmyerke khaha ne, ode mamin ti lasmyerke krala ne, ode mamin ti tasike kralake, sir ne mumu neke raora ma rbohe,
“Ity Ebut Hulasow mataklulw ti kader maharetake, yor Dombake Ananke,
neke musti mo tleru Sir, talan Sir, ode tbitil Anitare ti kiba knaru ne.
Ode Sir neke rhareta nam nekre mumu ti kiba knaru ne.”
14 Lemade heal lan deat desike rtanuk ma rbohe, “Amin!”§ Ode iry manety lulw dehean-ru a kresi enaat desikre rsakitil ode rou ti I.
+ 5:1 Yes. 29:11; Yeh. 2:9-10 + 5:5 Kej. 49:9; Yes. 11:1,10 + 5:6 Yes. 53:7; Za. 4:10 * 5:6 Tunke khatu kibohe, Memeanke kamalkyauke mumu, neke ti tel Yunanike kbyohe, Hulasokwe Memeanke itw, keskye tunke khatuke itw neke kbuanke o, kiktem. Dendye ayat neke kbuanke o, Hulasokwe Memeanke kamalkyauke desy mumu. + 5:8 Mzm. 141:2 † 5:8 Matos gambar a taw blyawan kunkunkye, ma kbyenw ti natke kduduhan mahon a mtelaske ne. Gambar ne kimin ti Why. 8:3. ‡ 5:8 Ti ayat ne, tunke khatu kibohe, iry matohakare, neke kolnye ti tel Yunanike kbyohe, iry nelnyelire. + 5:9 Mzm. 33:3; 98:1; Yes. 42:10 + 5:10 Kel. 19:6; Why. 1:6 + 5:11 Dan. 7:10 § 5:14 Tunke khatu Amin neke kbuanke o, Mlay ma desy.