3
Yunus tyoha haret a Hulasokwe
1 Kdi a kla-ruake ma Hulasokwe byu ti Yunus de byohe, 2 “Yunus o, mbwai Niniwe nus lan so, ti mtwanuk haret kutanuk ti oare ti sir.”
3 Lemade Yunus tyoha haret Hulasokwe itanukare ma byai Niniwe. Niniwe neke nus lan de lanke ma kolnye tlakut tosy hnuke lulkwe ma tbai hnuke lyakwe neke kyal sekwe enatelw (3). 4 +Yunus inait nus desy bonyo, syukar ode lyakut a sekwe sasam ma yarasik hnuke kditlanke, desikeo nenmo yatela de byohe, “E mtyomolu haret manosy Hulasokwe. Ana sekwe hean-at (40) bonyo, Niniwe neke kiskyui-kiskyay.”
5 Lemade ratomolu maktei bonyo iry Niniwe desikre mumu rtohak Hulasokwe tun itanuk desy ma rbuma lema raknam o renw, ode lan o kakan o enmosw o amosw rhonak kadutare ma klyosu ohe rasal ti Hulasokwe.
Ktela ne kdi ti kolnye kali:
6 Sew desike Raja Niniweke itomolu tun Yunus itanukare bonyo, yorw toha wasi kaderke, ode yonuk wasi rabit a kmata lanke, maktei o yal kadutke ma hyonak, ode tyaklulw ti ahkwe kralake ma klyosu ohe isal ti Hulasokwe. 7 Dendye yal haretke ti nuske ktem desy de byohe,
“Haret neke kbyetik toha Raja Niniweke yor wasi Melare ma rohut kolnye:
Iry o heal o nam nekre myas mumu, ma kete miknam o myenw.
8 Ode miktemtem a mtyabal heal o nam nekre mhyonak kadutare mumu,
kbuanke o taktemtem tasal ti Hulasokwe.
Dendye taktemtem a tsambayan ti Hulasokwe neke
tal ity ralat a kralanare bain-bain ma kete kyalamo tala tot atyatare de.
9 Esei hye ohe ana Hulasokwe Ralake kyulak i ma lema kyeyer a ity ode lema tyabahunw o yah a ity.”
10 Lemadendye Niniwe desikre mumu rtoha haret desy, ode Hulasokwe yatos o iry desikre rotuk wait totnyo yabit atyatare ba de. Dendye Hulasokwe lyobak sir ma lema byuma tyabahunw a sir ma ktyoha tun itanuk mamunake.
+ 3:4 Mat. 12:41; Luk. 11:32