22
Yesuske ihliak tunke ti iry a raabuk ti kalkal lan ti wen sra eraske
(Luk. 14:15-24)
1 Lemadendye Yesuske tyanuk tun inahliakke it huruk ti iry ribun desikre ma byohe, 2 “Ktela Hulasokwe ima ma ihareta kola Rajake ne, kola dene rajake it ma anan wamwankye yala ma isa, dendye raja desike yala kalkal lan ne. 3 Lemadendye kyoat kalkal lan desike kidi ti bonyo, raja desike yaso wasi makaryaare ma rba ti rabuk iry a ranal undangan ti sir ne, ma rmai kalkal insa desy. Keskyede iry a manal undangan desikre rabrai ma rmai kalkal desy.
4 Lemadendye yaso wasi makarya salik huruk ma ti rtanuk ti iry a ranal undangan ti sir desikre ma rbohe, ‘Mmya aduk, kali nam ribun lan ne kimin mumu de, neke rkotal saby a wamwany lan ne, ktyabal sabkye anan mamsun ne, ma rnoha sir de. Ma nam nekre mumu ne kimin de, dendye mmya ma tbai kalkal a insa so.’
5 Keskyede iry a raabuk desikre, lema rhaduli ma rtomolu makarya desikre nam ratanukare elik. De iry a raabuk desikre dum a rbai wait boare, ode dum a rba ti rseak wait karya salik. 6 Ode dum a rkumak makarya dai ti maabw desikre, ma roban de rtaba sir, nini rtabahunw dum dakun.
7 Ma khyury ma raja desike kyeyer a ksyalik, lemade yaso wasi suldatare ma rba ti rtabahunw iry a raabuk desikre, ode ral akye ti wait nuske. 8 Maktei o raja desike tyanuk ti wasi makaryaare ma byohe, ‘Ti kalkal lan insa ne, nam ribun lan ne kimin mumu de, keskyede iry raabuk desikre lema rber o rtahal ma rmai kalkal lan ne de. 9 Lemadendye mbyai sal a krala sokre, ode minal a myor esei ta esei bo, desikeo myabuk i ma myai kalkal lan insa ne.’ 10 Dendye makarya desikre rba, ode rabuk iry ribun lan ranait sir ti sal a krala nekre, neke iry eras o atyat nekre, ma rma mumu ma rabebenw a kalkal lan insa desy.
11 Ode kyoat a raja desike isukar ei kalkal desy, desikeo yatos irkye it ma lema hyonak rabit kyalamo rahonak ma rabai kalkal insa nekre. 12 Lemade tyanuk ti iry desy ma byohe, ‘Hei wai, kyanmwane musukar ei kalkal insa ne o lema muhonak a rabit a kyalamo rahonak ma rabai kalkal insa maoly nekre ne de?’
Keskyede iry desike lema itun, de mamwamwaw i bo. 13 +Lemadendye raja desike tyanuk ti wasi makaryaare ma byohe, ‘Mbyutw myahuk a iry neke sima o lwau, ode myotuk i bai wen a kelerakokke. Ti wen desike serserke ode masunkwe kimin ti.’
14 Kali Hulasokwe yabuk irire ribun sir, keskyede ana yilik irire rutatelw bo, ma wasi iry a sir.”
Usu khatu Yahudi-nare ralkyaw sir ma robak sal ti Yesuske ma rena I ti ktela raselw a uskwe ti Kaisar Romawike ne
(Mrk. 12:13-17; Luk. 20:20-26)
15 Lemadendye iry manosy lui Farisi-nare rawahuk sir, ma rena Yesuske, ma robak sal ti nam Yesuske itanukare, ma bisa ma rkumak a I. 16 Dendye raso wait matoha sirare dum, rtabal raja Herodes wasi irire dum, ma ti rena Yesuske ma rbohe, “Tuanggurw, aramy mhye ohe, nam mutanuk o muajar nekre mlay, kali lema mukakmet. Ode Oi neke lema mukea ode museak mat, de Oi neke majar a irire bain, ma rmorif kola Hulasokwe ibuke. Ode lema mumtaut irire wait tunare dakun, kali lema mbwek ti de mbwek ma, ma muobak animw. 17 Lemadendye mlwosu ma aramy ohe, bisa ma aramy msyelw a uskwe ti Kaisarke,* ta lema de?”
18 Keskyede Yesuske hye iry desikre wait rekryekkye o atyat, lemade tyanuk ti sir ma byohe, “Hei iry makakmet e, kyanmwane miobak sal ma Yaw kolnye ne de? 19 Msyusu kuban blyawan bokbok ranal ma raselw a uskwe ne it ma Yaw aduk.”
Lemade iry desikre reta kuban blyawan bokbokke it ti Yesuske. 20 Dendye Yesuske yena sir ma byohe, “Esei ne ragambar i, ode rakesy anike ti kuban ne ne de?”
21 Desikeo iry desikre rhalas Yesuske ma rbohe, “Kaisarke.”
Lemade Yesuske tyanuk ti sir de byohe, “Koldyesikemo nam sai desike Kaisarke wasi, desikemo myal ti Kaisarke. Ode nam sai desike Hulasokwe wasi, desikemo myal ti Hulasokwe.”
22 Kyoat iry desikre ratomolu Yesuske ma itanuk koldyesy bonyo, rheran mait ode rtutuk lakhidik Yesuske ti desy, ode rlakut ma rba.
Iry manosy lui Sadukike rena Yesuske ti irkye imaty maktei o imorif huruk ne
(Mrk. 12:18-27; Luk. 20:27-40)
23 +Ti sew desike dakun o iry manosy lui Saduki-nare dum a rma ma rena Yesuske, ti irkye imaty maktei o imorif huruk ne, kali lema rtohak o irkye myaty maktei o myorif huruk.† Dendye rena Yesuske ma rbohe, 24 +“Tuanggurw, Musa kyesy a tnyetakke it ma ity, neke kolnye: ‘Wamwankye it ma isa, ma lenla ratot naman, desikeo wamwany desike myaty. Koldyesikemo wamwany desike wai amury a matoha ike musti mo isaa yor wai ausw mamaty desike sawa, ma raka anat ti wai ausw mamaty desy.’ 25 Dendye kolnye ausw o amury ma irkye itw a sir. Ma auskwe isaa yor wamfwetke it, ma lenla raka anat bonyo, wamwany ausw desike myaty, desike bonyo wai amury matoha kausu desy isaa yor wamfwet desy huruk, 26 ma lenla raka anat bonyo, wamwany desike myaty dakun. Dendye ktela desike kdi ti koldyesy, ti iry deitw ausw o amury desy ma ti kyal wait amury lahukke dakun. 27 Dendye wamwany desikre ramaty mumu bonyo, wamfwet desike myaty dakun. 28 Lemadendye kolnye ana kyait sekwe ma iry mamatire rmorif huruk, desikemo ana ese sawa wamfwet desy de? Kali deitkwe mumu ne rasaa ror wamfwet desy dakun de.”
29 Lemade Yesuske hyalas iry desikre ma byohe, “Hei iry malakut sal e, ei neke ana lema mhye miba sara, kali lema mhye nam rakesy ti Kitab Lanke krala ne kbuanare, ode lema mhye Hulasokwe wasi haretke dakun. 30 Kali ana kyait ma iry mamatire rmorif huruk, desikeo lema kika insa o inlana de. De rmorif kola Hulasokwe wasi nyasoare o wen sra eras Hulasokwe imin tike.
31 Keskyede ti ktela irkye imaty o imorif ne, neke lema mbyaca Hulasokwe tunanare ti Kitab Lanke ti kibohe, 32 +‘Yaw ne Hulasow a Abraham, Ishak, ode Yakub rasambayan ti a nggorake.’ Ode biar ma iry detelw ne rmaty de, keskye the ohe iry detelw ne rmorif huruk de, kali Hulasokwe lema ika Hulasow ti iry mamatire, de Hulasokwe ika Hulasow ti iry mamorifare.”
33 Dendye iry ribun mamin ti wen desike rheran ti ratomolu tun ribun-ribun Yesuske iajar desikre.
Hulasokwe wasi tnyetak mabilak Hulasokwe wasi tnyetak idanare
(Mrk. 12:28-34; Luk. 10:25-28)
34 Kyoat iry manosy lui Farisi-nare rtomolu Yesuske tun itanuk ti iry Saduki desikre, ma kihury ma ratamuk nunutare elik ne, lemade iry Farisi desikre rawahuk sir, ma robak ksala ma roit salke ti Yesuske huruk. 35 Dendye wait irkye it, neke iry a mahe snurat o tnyetak Musake, neke yobak a ksala ma yena Yesuske ma byohe, 36 “Tuanggurw, tnyetak Musa kabei kbyilak tnyetak nekre mumu de?”
37 Lemade Yesuske hyalas iry desy ma byohe,
“ ‘Musti mo mdwakin Ebumw Hulasokwe,
kyor wasimw mormyorifke mumu,
ode kyor amalkyaumkwe mumu,
ode kyor nam murekan nekre mumu,
ode kyor ralamkwe kralake mumu.’+
38 Tnyetak desike neke tnyetak mabilak tnyetak ida nekre mumu ne. 39 Ode tnyetak matohake, neke mais kola tnyetak mamuna desy dakun, neke kolnye,
‘Musti mo mlwobak irire, kola dene mulobak tenamkwe kimesan ne dakun.’+
40 Dendye klwosu ti e ohe, kolnye mtyoha tnyetak deru ne, desikemo kola ne mtyoha tnyetak Musa idanare mumu ma desy, ode mtyoha dakun tun iry manety Hulasokwe wasi nyanoare rakesy ti wait kitabare ne mumu ma desy.”
Raja Daud yabuk tesnwo natuke it ti Amam Lanke
(Mrk. 12:35-37; Luk. 20:41-44)
41 Kyoat iry manosy lui Farisi desikre moluk a rawahuk sir ti desy nggora, desike bonyo Yesuske yena sir ma byohe, 42 “Ktyoha e mo Mesias ne, esei de? Ode ese tesnwo natu I de?”‡
Lemade iry a Farisi desikre rhalas Yesuske ma rbohe, “Mesias neke raja Daud tesnwo natu I.”
43 Dendye Yesuske tyanuk ti sir de byohe, “Koldyesikemo, kyanmwane Daud a hyaly Mesiaske o wasi Amam Lan a I, ti kyoat Hulasokwe Memeanke kkyarya ti Daud, ma kyesy ti Mazmurke ma kbyohe,
44 ‘Hulasokwe tyanuk ti wasikw Amam Lanke ma byohe,§
“Mtwaklulw ti wen manety alanke, neke ti serikw wanke,
mamode kala iry mamnisik Oare ma mswaa lwaumw ti uno matat nekre.” ’+*
45 Lemadendye, kolnye raja Daud yabuk Mesiaske ti wasi Amam Lanke, ode kolkyabei mane raja Daud tesnwo natu I ne de?”†
46 Kyoat desyo lema kika iry a mares ma rhalas Yesuske ti tun itanuk desikre elik, ode lema irkye it a ires ma yena namit-namit toha Yesuske dakun.
+ 22:13 Mat. 8:12; 25:30; Luk. 13:28 * 22:17 Kmata Kaisar ne ti tel Romawike kbuanke o raja i ti raja-nare ta iry mahareta lan lahukke. + 22:23 Kis. 23:8 † 22:23 Iry manosy lui Saduki-nare rtohak o kyoat irkye tenanke kmyaty, desikeo smwaknanke o kmyaty dakun. + 22:24 Ul. 25:5 + 22:32 Kel. 3:6 + 22:37 Ul. 6:5 + 22:39 Im. 19:18 ‡ 22:42 Kmata Mesias ne, neke tel Ibranike desy. Klala ti tel Yunanike, desikeo rbohe, Kristus. Tunke khatu deru ne kbuanke mais, neke ti tel Maslyarkwe, kbuanke o, Iry a Hulasokwe isusu ma ika Raja ode yaorif irkye. Kola ne ti ayat 22:43; 22:45 ke dakun. § 22:44 Ti ayat ne kbyohe, wasikw Amam Lanke, neke raja Daud wasi Amam Lanke, neke ksyusu ti Mesiaske. + 22:44 Mzm. 110:1 * 22:44 Ti ayat ne kbyohe, kala iry mamnisik Oare ma mswaa lwaumw ti uno matat nekre. Neke kbuanke o, Hulasokwe ana yala iry mamnisik Mesiaske ne ma Mesiaske yala yal sir mumu de. † 22:45 Ti ayat neke, Yesuske lema ibu a ituli ohe Mesias neke raja Daud tesnwo natu I. Yesuske tyanuk nam desikre mumu ma lyosu ohe, Mesias neke iry a I, neke raja Daud tesnwo natu I, ode Hulasow a I dakun, ma raja Daud wasi Amam Lan a I dakun. Matos ti Rm. 1:3-4. Ode iry Yahudi-nare lema rhe ohe, Mesias neke Hulasow a I, dendye khyury ma lema bisa ma rhalas Yesuske ti nam iena desy.